**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 05.07.2018, ora 08.00 – 06.07.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 06.07.2018, ora 07.00**

**RÂURI**

**Debitele au fost, în general, în scădere**, exceptând cursul inferior al Prutului, unde au fost în creștere prin propagare și unii afluenți din bazinele inferioare ale Argeșului, Ialomiței, Buzăului și râurile din Dobrogea, unde au fost în creștere, ca urmare a precipitațiilor înregistrate.

Debitele se situează la valori mai mari de 100% din mediile multianuale lunare, exceptând râurile din bazinele hidrografice: Tur, Lăpuș, Crasna, Barcău, Crișuri, Timiş, Bârzava, Nera, Cerna, Motru, pe cursurile inferioare ale Izei și Argeșului și pe unii afluenți ai Bârladului, unde se situează la valori cuprinse între 30-90% din mediile multianuale lunare.

În interval s-au situat peste:

- **COTA DE ATENȚIE** râurile la staţiile hidrometrice: Topolog – Saraiu (300+40)-jud. CT, Casimcea – Cheia (150+80)-jud. CT şi Dâmboviţa – Dragomireşti (200+13)-jud. IF.

Se situează peste:

- **COTA DE ATENȚIE** râul Miletin la stația hidrometrică Hâlceni (250+5)-jud. IS.

În interval au fost emise o **ATENŢIONARE HIDROLOGICĂ** și două **AVERTIZĂRI HIDROLOGICE** pentru fenomene imediate.

**Debitele vor fi, în general, în scădere**, exceptând cursul inferior al Prutului, unde vor fi în creștere prin propagare.

Sunt posibile creșteri izolate de niveluri și debite pe unele râuri mici din zonele de deal și munte, ca urmare a precipitațiilor sub formă de aversă, prognozate.

**DUNĂRE**

**Debitul la intrarea în ţară (secţiunea Baziaş) în intervalul 05.07 – 06.07.2018 a fost staţionar, având valoarea de 5500 m3/s**, peste media multianuală a lunii iulie (5350 m3/s).

În aval de Porţile de Fier debitele au fost în creștere pe sectoarele Gruia – Tr. Măgurele și Cernavodă – Brăila, relativ staționare pe sectorul Zimnicea – Călărași și în scădere pe sectorul Galați – Tulcea.

**Debitul la intrarea în ţară (secţiunea Baziaş) va fi staţionar (5500 m3/s).**

În aval de Porţile de Fier debitele vor fi în scădere pe sectoarele Gruia – Calafat şi Galaţi – Tulcea, în creștere pe sectoarele Bechet – Zimnicea şi Hârşova – Brăila şi staţionare pe sectorul Giurgiu – Cernavodă.

**2.** **Situaţia meteorologică în intervalul 05.07.2018, ora 09.00 – 06.07.2018, ora 06.00**

**ÎN ŢARĂ**

Vremea a devenit predominant frumoasă exceptând sud-estul țării, unde a fost, în general, instabilă. Astfel, în Muntenia și Dobrogea în timpul zilei au fost înnorări temporar accentuate, averse însoțite de descărcări electrice și intensificări de scurtă durată ale vântului, iar cantitățile de apă au depășit izolat 20 l/mp, până la 84 l/mp la Hârșova și Slobozia. În restul teritoriului, valorile termice au înregistrat o creștere ușoară, vântul a suflat slab până la moderat, cerul a fost variabil, mai mult senin noaptea, iar averse slabe s-au semnalat în prima parte a intervalului cu totul izolat în Oltenia, Crișana, Transilvania și la munte. Temperaturile maxime, în scădere în partea de sud a țării față de cele din intervalul precedent, s-au situat între 22 de grade la Câmpulung Muscel și 32 de grade la Calafat, iar la ora 06.00 se înregistrau 8 grade la Întorsura Buzăului şi Topliţa şi 22 de grade la Şiria. Spre sfârșitul intervalului, izolat s-a format ceață în estul Transilvaniei și al Munteniei, precum și în Delta Dunării.

***Observaţii:*** *de ieri dimineață de la ora 06.00 au fost în vigoare 12 mesaje privind fenomene meteo periculoase imediate, 3 avertizări cod portocaliu, 2 emise de SRPV Constanța și 1 de CNPM pentru Muntenia și 9 atenționări cod galben, 5 emise de SRPV Constanța și 4 de CNPM pentru Muntenia.*

**LA BUCUREŞTI**

Vremea s-a răcit față de intervalul anterior, astfel încât maxima termică a fost de 25 de grade la Afumați și 26 de grade la Filaret și Băneasa. Cerul a avut înnorări temporar accentuate în prima parte a zilei când s-au semnalat averse și trecător descărcări electrice, dar s-a degajat treptat, devenind mai mult senin noaptea. Vântul a suflat slab până la moderat. La ora 06.00 se înregistrau 14 grade la Băneasa şi 17 grade la Filaret și Afumaţi.

**3. Prognoza meteorologică în intervalul 06.07.2018, ora 09.00 – 07.07.2018, ora 09.00**

**ÎN ŢARĂ**

Vremea va deveni călduroasă mai ales în zonele de câmpie, cu temperaturi maxime ce se vor încadra între 26 și 33 de grade, cele mai scăzute valori urmând a se înregistra pe litoral și în depresiuni. Cerul va fi variabil, cu înnorări temporar accentuate, averse, descărcări electrice, intensificări de scurtă durată ale vântului și condiții de grindină, mai ales după-amiaza și seara în zonele montane și pe spații mici în restul teritoriului, iar noaptea pe arii restrânse în vest și sud-vest. Cu totul izolat se pot cumula cantități mai importante de apă. Temperaturile minime vor fi cuprinse între 9...10 grade în depresiuni și 21...22 de grade pe litoral.

**LA BUCUREŞTI**

Vremea va fi călduroasă, cu o maximă termică de 31...32 de grade. Cerul va fi variabil, iar probabilitatea pentru averse și descărcări electrice va fi scăzută. Vântul va sufla în general slab. Temperatura minimă va fi de 16...18 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**Administraţia Bazinală de Apă Siret** informează despre producerea unei avarii, la data de 05.07.2018, în jurul orei 11.00, la o conductă de transport (apă sărată şi ţiţei), aparţinând OMV Petrom, de pe raza localităţii Moineşti, judeţul Bacău, din cauza alunecării terenului în zona malului stâng al pârâului Urmeniş (afluent de dreapta al râului Trotuş). S-au scurs ţiţei şi apă sărată pe o suprafaţă de 15 mp. OMV Petrom a intervenit prin oprirea pompării şi pentru limitarea efectelor, fiind montate 4 baraje absorbante. S-a intervenit pentru curăţarea pârâului Urmeniş prin aplicarea de material absorbant şi colectarea amestecului de ţiţei cu apă sărată în butoaie metalice. Se menţionează că în aval de incident, pe cursul de apă al pârâului Urmeniş, nu se constată prezenţa produsului petrolier.

**2.3. Pe Marea Neagră**

**A.B.A. Dobrogea-Litoral** informează că la data de 05.07.2018 au fost semnalaţi 2 delfini eşuaţi, pe plaja din Mangalia, în faţa restaurantului Lebăda şi pe plaja din 2 Mai.

Au fost informaţi, conform protocolului de colaborare, ONG Mare Nostrum şi I.N.C.D.M.”Grigore Antipa”.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 04.07.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 04.07.2018-05.07.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE ȘI RESURSE UMANE